የ«ኃይሌ ሚናስ አካዳሚ» አዳሪ ትምህርት ቤት በሚቀጥለው ዓመት ሥራ ይጀምራል
ደብረ ብርሃን፦ ደብረ ብርሃን ከተማ ውስጥ በ12 ሚሊዮን የአሜሪካ ዶላር ወጪ እየተገነባ የሚገኘው «ኃይሌ ሚናስ አካዳሚ» አዳሪ ትምህርት ቤት በ2013 ዓ.ም ሥራ እንደሚጀምር ተገለጸ።
ምክትል ጠቅላይ ሚኒስትር አቶ ደመቀ መኮንን ከከፍተኛ የሥራ ኃላፊዎች ጋር ትምህርት ቤቱን ከትናንት በስቲያ ጎብኝተዋል። በጉብኝቱ ወቅት የፕሮጀክቱ ኃላፊ አቶ ተስፋዬ ክፍሌ እንደተናገሩት፤ አዳሪ ትምህርት ቤቱ ለኢትዮጵያ «ሞዴል» እንዲሆን ታስቦ እየተገነባ ሲሆን፤ በትምህርታቸው የላቀ ውጤት የሚያመጡ ከ9ኛ እስከ 12ኛ ክፍል ተማሪዎች በውድድር በመቀበል በ2013 ዓ.ም ሥራውን ይጀምራል።
አዳሪ ትምህርት ቤቱ 14 የመማሪያ እና 8 የቤተ ሙከራ ክፍሎች፣ 4 የተማሪዎች መኖሪያ ሕንፃዎች እና 8 የመምህራን መኖሪያ ሕንፃዎችን ጨምሮ የጤና ማዕከል፣ ቤተ መጽሐፍት፣ የስፖርት ሜዳ፣ የአካል በቃት እንቅስቃሴ ማድረጊያ አዳራሽ (ጅምናዚየም) እንዲሁም የአረንጓዴ ቦታዎችን ያካተተ መሆኑንም ገልጸዋል። 
የግንባታ አፈጻጸሙ 80 በመቶ መድረሱንና ቀሪ የማጠቃለያ ሥራዎችን በማከናወን ከውጭና ከአገር ቤት የተውጣጡ ተወዳዳሪ ተማሪዎችን እንደሚቀበል አስታውቀዋል። 
አቶ ተስፋዬ እንዳሉት፤ ምንም እንኳን የኮሮና ቫይረስ ወረርሽኝ ለግንባታው ፈታኝ ቢሆንም አብዛኛው ሥራ በመጠናቀቁ ቀሪው ሥራ በቁርጠኝነት ይሰራል።
የግንባታ ሥራውን የኢፌዴሪ ምክትል ጠቅላይ ሚኒስትርን ጨምሮ የፌዴራልና የአማራ ክልል ከፍተኛ የመንግሥት የሥራ ኃላፊዎች ጎብኝተዋል። 
«ኃይሌ ሚናስ አካዳሚ» አዳሪ ትምህርት ቤት ግንባታ በስምንት ሄክታር መሬት ላይ ያረፈ ሲሆን፤ ሙሉ ለሙሉ ሲጠናቀቅ 400 ተማሪዎችን የማስተናገድ አቅም ይኖረዋል።
አዲስ ዘመን ሰኔ 8/2012አዲሱ ገረመው